নজির ভেঙে লাখ টাকা পেরোল সোনার দাম

কলকাতা: সোনার দামে রেকর্ড (Gold Price Today)। মঙ্গলবার কলকাতার বাজারে নজিরবিহীন উত্থান। কর যোগ করে সোনার দাম ছাড়াল লাখ টাকার গণ্ডি। ক্রেতাদের মাথায় হাত। প্রমাদ গুনছেন ব্যবসায়ীরা। বিশেষজ্ঞরা বলছেন, চলতি মাসে দাম কোথায় উঠবে তা এখনই বোঝা যাচ্ছে না। এমন চলতে থাকলে জিএসটি ছাড়াই সোনার দাম ছাড়াবে লাখ টাকার গণ্ডি। তবে হলুদ ধাতু যে কার্যত রোজগেরে মধ্যবিত্তের নাগালের বাইরে গিয়েছে, মানছেন সবাই। মূল্যবৃদ্ধির জেরে নাভিশ্বাস উঠেছে আমজনতার। শখ করেও তা কেনার কথা ভাবতে পারছেন না তাঁরা। অনেকে বিয়ে বা অন্য কোনও অনুষ্ঠানের জন্য বাধ্য হয়েই সোনা কিনছেন।

আরও পড়ুন: ভিতরে এসএসসির চেয়ারম্যান, বাইরে বিক্ষোভ

নজির গড়ে এদিন প্রতি ১০ গ্রাম ২৪ ক্যারাট পাকা সোনার দাম হয় ৯৭,৩০০ টাকা। জিএসটি যোগ করে ১,০০,২১৯ টাকা। এক ধাক্কায় দাম বেড়েছে ১০০০ টাকা। পাল্লা দিয়ে চড়ছে গয়নার সোনার দামও। কর ছাড়া তা ৯২,৪৫০ টাকা আর কর সহ ৯৫,২২৩.৫০ টাকা। চলতি সপ্তাহে খুচরো পাকা সোনার দাম বেড়েছে ৩০০০ টাকা। এক মাসে বেড়েছে ৮৪৫০ টাকা। এক বছরে যে বৃদ্ধির অঙ্ক ২৩,৪০০ টাকা।